ปภ. รายงานเกิดวาตภัยในพื้นที่ 39 จังหวัด ปัจจุบันสถานการณ์คลี่คลายแล้วทุกจังหวัด
กรมป้องกันและบรรเทาสาธารณภัย (ปภ.) รายงานตั้งแต่วันที่ 1 มีนาคมที่ผ่านมา ถึงปัจจุบันเกิดพายุฝนฟ้าคะนองและลมกระโชกแรงในพื้นที่ 39 จังหวัด ได้แก่ ลำปาง แพร่ สุโขทัย พิษณุโลก เพชรบูรณ์ กำแพงเพชร พิจิตร นครสวรรค์ อุทัยธานี ชัยนาท สระบุรี สิงห์บุรี สุพรรณบุรี กาญจนบุรี นครนายก เลย หนองคาย อุดรธานี หนองบัวลำภู นครพนม สกลนคร ขอนแก่น กาฬสินธุ์ มหาสารคาม ร้อยเอ็ด ยโสธร ชัยภูมิ บุรีรัมย์ อุบลราชธานี ศรีสะเกษ นครราชสีมา ชลบุรี ระยอง จันทบุรี ตราด ปราจีนบุรี ฉะเชิงเทรา สระแก้ว และพังงา รวม 119 อำเภอ 247 ตำบล 537 หมู่บ้าน ประชาชนได้รับผลกระทบ 3,515 หลัง ปัจจุบันสถานการณ์คลี่คลายแล้วทุกจังหวัด กรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้องเร่งให้การช่วยเหลือผู้ประสบภัย โดยสำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ต่อไป ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” และสายด่วนนิรภัย 1784 ตลอด 24 ชั่วโมง รวมถึงสำนักงานป้องกันและบรรเทาสาธารณภัยจังหวัด เพื่อประสานให้การช่วยเหลือโดยด่วนต่อไป